เอ็นพาร์คซิลลิงรับนายทุนใหม่ผุดโรงแรมหรู
&#8220;NPARK ตีหุ้นซิลลิงเข็นโปรเจกต์แรกสร้างโรงแรมหรูบางกระเจ้า 5,000 ล้าน ได้เงินกลุ่มประชามาลีนนท์
19 มี.ค. 2556

“NPARK ตีหุ้นซิลลิงเข็นโปรเจกต์แรกสร้างโรงแรมหรูบางกระเจ้า 5,000 ล้าน ได้เงินกลุ่มประชามาลีนนท์ 
ผู้ถือหุ้นบริษัท แนเชอรัล พาร์ค (NPARK) มาร่วมประชุมวิสามัญผู้ถือหุ้นอย่างล้นหลามและใช้เวลานานถึง 2 ชั่วโมง ในที่สุดอนุมัติให้เพิ่มทุนแบบเฉพาะเจาะจง (พีพี) จำนวน 5.35 หมื่นล้านหุ้น แก่นายประชา มาลีนนท์ นายศานติ ประนิช และนายฟิลิปวีระ บุนนาค และส่งผลให้นักลงทุนแห่เข้าซื้อหุ้น NPARK ในช่วงบ่ายจนราคาดีดตัวขึ้นชนเพดานสูงสุด 30% (ซิลลิง) ปิดที่ 0.19 บาท บวก 0.04 บาท ด้วยมูลค่าการซื้อขายมากถึง 2,150 ล้านบาท 
นายนคร ลักษณกาญจน์ กรรมการผู้จัดการ NPARK เปิดเผยหลังการประชุมผู้ถือหุ้นว่า บริษัทจะเริ่มทยอยรับเงินเพิ่มทุนประมาณ 1,600 ล้านบาท ตั้งแต่สัปดาห์หน้าเป็นต้นไปและเริ่มโปรเจกต์พัฒนาพื้นที่ในบางกระเจ้า 300 ไร่ เป็นโรงแรมระดับ 7 ดาว และที่พักฟื้นฟูระดับไฮเอนด์คล้ายชีวาศรมมูลค่า 4,0005,000 ล้านบาท และคาดว่าจะรับรู้รายได้ปี 2557
“โครงการเริ่มก่อสร้างแล้ว และกลุ่มคุณประชาก็ได้เตรียมเงินพร้อม ส่วนที่ดินที่คุณประชาเคยให้ข่าวว่าสนใจที่จะพัฒนาในแถวพระราม 4 และ จ.นครราชสีมา นั้น บริษัทยังไม่มีที่ดินเปล่าบริเวณดังกล่าว”
สำหรับแผนธุรกิจในปีนี้คงต้องรอให้กลุ่มผู้ถือหุ้นใหม่เข้ามาเต็มตัวก่อน แต่บริษัทยืนยันไม่ทิ้งงานหลักทั้งสองส่วนคือ การพัฒนาอสังหาริมทรัพย์และธุรกิจการลงทุนในทรัพย์สินที่ทำให้เกิดรายได้ประจำ
“ตอนนี้บริษัทมีความคล่องตัวมากเพราะไม่มีหนี้แล้ว คดีความกับธนาคารสินเอเซียน่าจะเคลียร์เสร็จสิ้นเดือน มี.ค. สภาพคล่องที่บริษัทยังเหลือมากกว่า 100 ล้านบาท และเงินเพิ่มทุนจะทำให้มีศักยภาพในการทำธุรกิจที่ดีขึ้น” นายนคร กล่าว